**Ministru kabineta noteikumu projekta “Grozījumi Ministru kabineta 2017. gada 4. jūlija noteikumos Nr. 402 “Valsts pārvaldes e-pakalpojumu noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekts “Grozījumi Ministru kabineta 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi”” (turpmāk – Projekts) izstrādāts, lai noteiktu vienotu pieeju, nosakot valsts pārvaldes e-pakalpojumam nepieciešamo personas elektroniskās identifikācijas līdzekli.  Noteikumi stāsies spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK 2019. gada 17. septembra informatīvā ziņojuma “Latvijas kiberdrošības stratēģija 2019.–2022. gadam” 1. rīcības virziena “Kiberdrošības veicināšana, digitālās drošības risku mazināšana” 1.3. uzdevums – izstrādāt ieteikumus un kritērijus, ar kādu autentifikācijas metodi iespējams piekļūt konkrētajam resursam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar MK 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi” 2.1. apakšpunktu e-pakalpojums ir pakalpojuma sniegšanas veids, kas nodrošina viena vai vairāku pakalpojumu vai atsevišķu tā posmu (pieprasīšana vai pakalpojuma rezultāta saņemšana) izpildi elektroniskā veidā, tai skaitā, izmantojot tīmekļvietnes, mobilās lietotnes, īsziņas vai e-pastu. Atbilstoši minēto noteikumu 13.8. apakšpunktam pakalpojuma turētājs (e-pakalpojuma nodrošinātājs, kas nodrošina e-pakalpojuma izmitināšanas un darbības vidi) ir atbildīgs par e-pakalpojuma plānošanu, nodrošināšanu, uzturēšanu un attīstību, kā arī tas nosaka e-pakalpojumam nepieciešamo personas elektroniskās identifikācijas līdzekli, kuru var izmantot, lai piekļūtu pakalpojumam.  Institūciju piedāvātie e-pakalpojumi aptver plašu spektru – sniedz iespēju pieprasīt un saņemt informāciju, tai skaitā ierobežotas pieejamības informāciju, piemēram, ziņas par veselības stāvokli, aktualizēt datus, iesniegt atskaites, pieteikties pakalpojumiem, veikt maksājumus utt.  E-pakalpojumi ir pieejami institūciju tīmekļvietnēs, un Latvijā darbojas vienotais valsts pārvaldes (t. sk. pašvaldību) pakalpojumu portāls [www.latvija.lv](http://www.latvija.lv) (turpmāk – Portāls). Portāls vienuviet nodrošina valsts pārvaldes pakalpojumus un ar tiem saistītās informācijas pieejamību privātpersonām un valsts pārvaldei, piekļuvi e-pakalpojumiem un elektronisko saziņu starp privātpersonām un valsts pārvaldi. Uz 2018. gada 31. decembri Portālā bija pieejami 132 e-pakalpojumi, ko sniedz 26 iestādes, kā arī 3888 pakalpojumu apraksti un 122 dzīves situāciju apraksti[[1]](#footnote-1).  Elektroniskā identifikācija ir veids, kā elektroniski nosaka lietotāju identitāti, apliecinājums tam, ka persona, kas ir autentificējusies, ir konkrēta persona. Izplatītākie personas identitātes apliecināšanas līdzekļu veidi Latvijā ir:  1) iestāžu uzturētās identifikācijas sistēmas – iestādes klientu identifikācijai savās informācijas sistēmās izveido īpašu konkrētai informācijas sistēmai paredzētu risinājumu. Parasti šādos risinājumos lietotājs tiek identificēts ar lietotāja vārdu un paroli, piemēram, Valsts ieņēmuma dienesta (turpmāk – VID) Elektroniskā deklarēšanās sistēma;  2) internetbanku identifikācijas risinājums – identifikācijas veids tehnoloģiski ir balstīts uz internetbanku nodrošināto identifikācijas mehānismu, kuru savietojot ar iestāžu informācijas sistēmām, iespējams nodrošināt lietotāju atpazīšanu un piekļuvi iestāžu pakalpojumiem un informācijai. Svarīgi ir zināt, ka iestādes šajā procesā nesaņem nekādu informāciju par personas lietotājvārdu un paroli internetbankā;  3) elektroniskā identifikācijas karte (eID) – identifikācijas veids izmanto personas apliecībā jeb eID kartē iekļauto identifikācijas sertifikātu. eID karte nodrošina vizuālo personas identifikāciju un autentifikāciju arī elektroniskajā vidē, kā arī efektīvākā veidā ir izmantojama elektroniskajā vidē, lai saņemtu e-pakalpojumus un lietotu tajā iekļauto e-parakstu saskarsmē ar valsts un pašvaldību institūcijām. Šobrīd viens no drošākajiem identifikācijas veidiem elektroniskā vidē.[[2]](#footnote-2)  Personu elektronisko identifikāciju regulē Fizisko personu elektroniskās identifikācijas likums. Fiziskās personas identitāte elektroniskajā vidē ir pārbaudīta, ja fizisko personu identificē, izmantojot elektroniskās identifikācijas līdzekli. Minētais likums nosaka trīs veidus, kad elektroniskā identifikācija uzskatāma par notikušu un pielīdzināma fiziskās personas identitātes pārbaudei klātienē, uzrādot personu apliecinošu dokumentu:  1) ja tā veikta ar kvalificētu vai kvalificētu paaugstinātas drošības elektroniskās identifikācijas līdzekli;  2) ja tā veikta gadījumā, kad elektroniskās identifikācijas pakalpojuma sniedzējs un e-pakalpojuma sniedzējs rakstveidā vienojušies par elektronisko identifikāciju un elektroniskās identifikācijas veidu, neizmantojot kvalificētu vai kvalificētu paaugstinātas drošības elektronisko identifikāciju (piemēram, izmantojot maksājumu pakalpojumu sniedzēju izsniegtus un uzturētus drošās autentificēšanas līdzekļus, kuri atbilst Komisijas 2017. gada 27. novembra deleģētās regulas (ES) 2018/389, ar ko Eiropas Parlamenta un Padomes Direktīvu (ES) 2015/2366 papildina attiecībā uz regulatīvajiem tehniskajiem standartiem par drošu lietotāja autentificēšanu un vienotiem un drošiem atklātiem saziņas standartiem, prasībām (turpmāk – internetbankas autentifikācija));  3) ja tā veikta gadījumā, kad e-pakalpojuma sniedzējs un fiziskā persona rakstveidā vienojušies par fiziskās personas identitātes pārbaudi elektroniskajā vidē, neizmantojot kvalificētu vai kvalificētu paaugstinātas drošības elektronisko identifikāciju (piemēram, VID Elektroniskās deklarēšanas sistēma).  Par kvalificētu vai kvalificētu paaugstinātas drošības elektroniskās identifikācijas pakalpojuma sniedzēju var būt privātpersona vai publiskas personas institūcija, kas sniedz elektroniskās identifikācijas pakalpojumus un atbilst Fizisko personu elektroniskās identifikācijas likumā noteiktajām prasībām. Šos pakalpojumu sniedzējus reģistrē un uzrauga Digitālās drošības uzraudzības komiteja, un tiem ir pienākums reizi gadā veikt pakalpojuma sniegšanas informācijas sistēmu, iekārtu un procedūru drošības pārbaudes. Pakalpojuma sniedzējam ir arī pienākums nodrošināt personas elektronisko identifikācijas datu atbilstību elektroniskās identifikācijas brīdī Iedzīvotāju reģistrā esošajiem fiziskās personas datiem. Tas nodrošina – ja Iedzīvotāju reģistrā tiek aktualizētas ziņas par miršanas faktu, kvalificēta vai kvalificēta paaugstinātas drošības elektroniskās identifikācijas līdzekļa darbība tiek izbeigta un to nevar izmantot.  Tāpat kvalificēts paaugstinātas drošības elektroniskās identifikācijas pakalpojuma sniedzējs elektroniskās identifikācijas shēmā izmantotos tehniskos resursus, programmatūras un cilvēkresursus izvieto un elektroniskās identifikācijas shēmā iekļautos fiziskās personas datus un neizmantotos identifikācijas līdzekļus glabā Latvijas Republikas jurisdikcijā esošajā teritorijā.  Eiropas Savienības līmenī elektronisko identifikāciju regulē Eiropas Savienības [regula Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū](https://eur-lex.europa.eu/legal-content/LV/AUTO/?uri=celex:32014R0910) un ar ko atceļ Direktīvu 1999/93/EK[[3]](#footnote-3) (turpmāk – eIDAS regula). Tā veido sistēmu elektroniskai mijiedarbībai Eiropas Savienībā starp uzņēmumiem, iedzīvotājiem un valsts iestādēm. Lai nodrošinātu iekšējā tirgus pienācīgu darbību, vienlaikus cenšoties panākt elektroniskās identifikācijas līdzekļu un uzticamības pakalpojumu pienācīgu drošības līmeni, regulā izklāstīti nosacījumi, saskaņā ar kuriem dalībvalstis atzīst fizisku un juridisku personu elektroniskās identifikācijas līdzekļus, kuri ietverti citas dalībvalsts paziņotajā elektroniskās identifikācijas shēmā. Regula paredz, ka, ja saskaņā ar valsts tiesību aktiem vai administratīvo praksi tāda pakalpojuma piekļuvei, ko publiskā iestāde tiešsaistē sniedz vienā dalībvalstī, ir nepieciešama elektroniskā identifikācija, izmantojot elektroniskās identifikācijas līdzekļus, tad elektroniskās identifikācijas līdzekļi, kuri izsniegti citā dalībvalstī, tiek atzīti pirmajā dalībvalstī, lai veiktu minētā tiešsaistes pakalpojuma pārrobežu autentifikāciju. Minēto pienākumu piemēro, ja pakalpojuma saņemšanai tiek piemērots uzticamības līmenis, kas ir būtisks vai augsts.  Saskaņā ar MK 2019. gada 15. janvāra sēdes protokola Nr. 2 63. § 3. punktu valdība ir lēmusi, ka elektroniskajiem pakalpojumiem, kuriem piekļuve Latvijā tiek nodrošināta ar: (1) kvalificētu elektroniskās identifikācijas līdzekli, piekļuvi ar ārvalstu elektroniskās identifikācijas līdzekli nodrošina ar Eiropas Komisijai paziņotu un Eiropas Savienības Oficiālajā Vēstnesī publicētu elektroniskās identifikācijas līdzekli, kas atbilst būtiskam vai augstam uzticamības līmenim; (2) kvalificētu paaugstinātas drošības elektroniskās identifikācijas līdzekli, piekļuvi ar ārvalstu elektroniskās identifikācijas līdzekli nodrošina ar Eiropas Komisijai paziņotu un Eiropas Savienības Oficiālajā Vēstnesī publicētu elektroniskās identifikācijas līdzekli, kas atbilst augstam uzticamības līmenim.  Valsts akciju sabiedrība “Latvijas Valsts radio un televīzijas centrs” 2018. gada 13. decembrī ir atzīta par kvalificētu paaugstinātas drošības elektroniskās identifikācijas pakalpojuma sniedzēju, un tās sniegtie elektroniskās identifikācijas pakalpojumi – eID karte, eParaksts karte, eParaksts karte+ un eParaksts mobile – ir atzīti par kvalificētu paaugstinātas drošības elektroniskās identifikācijas pakalpojumu[[4]](#footnote-4).  Jau šobrīd pastāv elektroniskie pakalpojumi, kuri personai pieejami, tikai izmantojot eID karti vai citu kvalificētu elektroniskās identifikācijas pakalpojumu – piemēram, lai piekļūtu oficiālās elektroniskās adreses kontam, jāizmanto kvalificēts personas elektroniskās identifikācijas līdzeklis. Saskaņā ar MK 2014. gada 11. marta noteikumu Nr. 134 “Noteikumi par vienoto veselības nozares elektronisko informācijas sistēmu” 31. un 43. punktu e-veselība no 2022. gada 1. janvāra pacientiem būs pieejama, izmantojot tikai kvalificētu elektroniskās identifikācijas līdzekli.  Pēdējie divi elektroniskās identifikācijas veidi paredz, ka tiek izmantoti autentifikācijas veidi, kur personas atpazīšana un piekļuve e-pakalpojumam tiek nodrošināta ar lietotāja vārdu / e-pastu un paroli (izmantojot internetbanku, papildus tiek prasīts kods, mobilais ID – tas ir, jāievada mobilā tālruņa numurs, drošības kods, speciāls PIN kods).  Internetbankas autentifikāciju pašas kredītiestādes neizmanto vienveidīgi, piemēram, ir noteikti darījumu limiti konkrētam identifikācijas veidam. Šie elektronisko identifikācijas pakalpojumu sniedzēji netiek uzraudzīti, un autentifikācijas metodes un to drošības līmenis var atšķirties. Kredītiestāžu izmantotie autentifikācijas līdzekļi kopā ar to informācijas sistēmu drošību tiek stingri regulēti un uzraudzīti gan no Finanšu un kapitāla tirgus uzraudzības komisijas, gan Eiropas Centrālās bankas puses attiecībā uz kredītiestādēm normatīvajos aktos noteiktajām tiesībām un pienākumiem.  Valsts pārvaldē nepieciešama vienota pieeja, nosakot e-pakalpojumam nepieciešamo personas elektroniskās identifikācijas līdzekli. Arī MK 2019. gada 17. septembra informatīvā ziņojuma “Latvijas kiberdrošības stratēģija 2019.–2022. gadam” 1. rīcības virziena “Kiberdrošības veicināšana, digitālās drošības risku mazināšana” 1.3. uzdevums paredz nepieciešamību izstrādāt ieteikumus un kritērijus, ar kādu autentifikācijas metodi iespējams piekļūt konkrētajam resursam. Tas palīdzēs valsts iestādēm noteikt piemērotākos elektroniskās identifikācijas veidus, saņemot elektroniskos pakalpojumus.  Ņemot vērā minēto, ir sagatavots Projekts, kas paredz apstākļus, kuri jāņem vērā, nosakot piemērotāko personas elektroniskās identifikācijas līdzekli. Iespēja datus apskatīt, labot, papildināt vai dzēst par e-pakalpojuma saņēmēju, e‑pakalpojuma saņēmēja ģimenes locekļiem vai aizbilstamajiem vai citām fiziskām vai juridiskām personām iespējams, ja e-pakalpojums to nodrošina un šādu darbu īstenošanai ir tiesisks pamats. Nosakot personas elektroniskās identifikācijas līdzekli, ar kuru autentificēties e‑pakalpojumam, pakalpojuma turētājs par pamatu ņem:  1) risku analīzi, kas balstīta uz iespējamo risku un to ietekmes novērtējumu pakalpojumu saņēmējam un pakalpojumu sniedzējam. Ar kļūdainu autentifikāciju saprot autentifikācijas procesā (kad elektroniskās identifikācijas pakalpojuma sniedzējs veic fiziskās personas elektronisko identifikācijas datu pārbaudi, lai nodrošinātu šīs personas elektronisko identifikāciju) nepareizi atpazītu personu.  2) potenciāli negatīvākās sekas – jo iespējamās sekas ir negatīvākas, jo nepieciešama augstāka līmeņa drošība un augstākas prasības elektroniskās identifikācijas līdzeklim. Zaudējuma un kaitējuma apmērs noteikts, pamatojoties uz likuma “Par Krimināllikuma spēkā stāšanās un piemērošanas kārtību” 22. un 23. pantu.  E-pakalpojumam nepieciešamā elektroniskās identifikācijas līdzekļa noteikšanas kārtībā iekļauts termins “neērtības”, tāds jau tiek lietots citos normatīvajos aktos, piemēram, Civillikuma 546. pantā.  Pamatojoties uz risku analīzi un attiecībā uz e-pakalpojumu konstatētajiem apstākļiem, pakalpojuma turētājs nosaka piemērotākos personas elektroniskās identifikācijas līdzekļus. Kvalificēts un kvalificēts paaugstinātas drošības elektroniskās identifikācijas līdzeklis ir Fizisko personu elektroniskās identifikācijas likuma izpratnē. Projekts paredz, ka pakalpojuma turētājs e-pakalpojuma, kas atbilst Projekta pielikuma 4.3. apakšpunktā noteiktiem kritērijiem, saņemšanai var noteikt elektroniskās identifikācijas līdzekli, kas atbilst 4.2. apakšpunktā minētiem e-pakalpojumiem, to pamatojot, tai skaitā ar risku analīzi, un dokumentējot pakalpojuma turētāja izvēlētā veidā. Izņēmums ir nepieciešams, lai nodrošinātu iespēju institūcijām, izvērtējot riskus, būt elastīgām un izmantot savus elektroniskās identifikācijas līdzekļus, piemēram, VID Elektroniskās deklarēšanas sistēmas un citu valsts iestāžu uzturēto, dažādās sabiedrības grupās plaši lietoto valsts informācijas sistēmu pieejamībai un attiecīgi valsts sniegto pakalpojumu un e-pakalpojumu pieejamībai.  Projekts paredz, ka Pakalpojuma turētājs e-pakalpojumam nepieciešamo personas elektroniskās identifikācijas līdzekli, ievērojot Projektā noteikto, pārskata līdz 2021. gada 1. martam un ievieš līdz 2021. gada 1. septembrim.  Prasība par nepieciešamā personas elektroniskās identifikācijas līdzekļa ieviešanu līdz minētajam termiņam neattiecas uz e-pakalpojumiem, kam elektroniskās identifikācijas līdzeklis un tā ieviešanas termiņš noteikts ar citu ārējo normatīvo aktu. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālā informācijas tehnoloģiju drošības padome, Informācijas tehnoloģiju drošības incidentu novēršanas institūcija (CERT.LV) un Vides aizsardzības un reģionālās attīstības ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attieksies uz personām, kuras izmanto valsts un pašvaldību e-pakalpojumus, un valsts un pašvaldību institūcijām, kas sniedz e-pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts nodrošina vienotu pieeju valsts pārvaldē, nosakot e-pakalpojumam nepieciešamo personas elektroniskās identifikācijas līdzekli. Projekts neparedz jaunus uzdevumus, tas precizē esošu regulējumu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts nerada ietekmi uz valsts vai pašvaldību budžetiem. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Projektu un dotu iespēju izteikt viedokli, Projekts atbilstoši MK 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” pirms tā iesniegšanas Valsts kancelejā ievietots Aizsardzības ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Projekts 2020. gada 2. janvārī publicēts Aizsardzības ministrijas tīmekļvietnē https://www.mod.gov.lv/sites/mod/files/document/Valsts\_parvalde\_epakalpojumi\_noteikumi.pdf un Valsts kancelejas tīmekļvietnē.  Papildus Projekta izstrādes gaitā par noteikumu projekta saturu informēti Nacionālās informācijas tehnoloģiju drošības padomes locekļi. |
| 3. | Sabiedrības līdzdalības rezultāti | Sabiedrības pārstāvju viedokļi par Projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts un pašvaldību institūcijas, kas sniedz e-pakalpojumus. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros un esošā finansējuma ietvaros, un tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

Vīza:

Aizsardzības ministrijas valsts sekretāra p.i. M. Paškēvičs

S. Žogota, 67335353

Sanita.Zogota@mod.gov.lv

1. Dati iegūti no Valsts reģionālās attīstības aģentūras tīmekļvietnē pieejamās informācijas http://www.vraa.gov.lv/lv/latvijalv/e-zinas/. [↑](#footnote-ref-1)
2. http://www.varam.gov.lv/lat/darbibas\_veidi/e\_parv/Epakalp/?doc=12671 [↑](#footnote-ref-2)
3. https://eur-lex.europa.eu/legal-content/LV/TXT/HTML/?uri=CELEX:32014R0910&from=EN [↑](#footnote-ref-3)
4. https://www.mod.gov.lv/sites/mod/files/document/20181220\_re%C4%A3istrs.pdf [↑](#footnote-ref-4)